AfriForum vra wyer toegang tot stemreg vir SA'ners in buiteland | Maroela Media
AfriForum vra wyer toegang tot stemreg vir SA'ners in buiteland
In 'n voorlegging wat Dinsdag tydens 'n openbare verhoor oor wysigings aan die Kieswet in Kaapstad gemaak is, het AfriForum 'n beroep op die parlementêre portefeuljekomitee van binnelandse sake en die Onafhanklike Verkiesingskommissie (OVK) gedoen om toe te sien dat dit in die toekoms steeds makliker vir Suid-Afrikaners in die buiteland sal word om aan nasionale verkiesings deel te neem.
Ná 'n uitspraak van die Konstitusionele Hof in 2009 in 'n saak waar AfriForum 'n vriend van die hof was, mag Suid-Afrikaanse burgers in die buiteland wel stem. Volgens Alana Bailey, adjunk uitvoerende hoof van AfriForum, verhinder logistieke probleme egter sommige om die reg uit te oefen.
AfriForum verwelkom voorgestelde aanpassings aan die Kieswet (Wet 73 van 1998) wat van die probleme gedeeltelik sal oplos, byvoorbeeld dat Suid-Afrikaners nou in die buiteland sal kan registreer om te stem.
In die voorlegging het Bailey verder 'n beroep op die OVK gedoen om in die toekoms opsies soos elektroniese stemming te ondersoek om dit steeds vir meer Suid-Afrikaners moontlik te maak om hulle kruisies in die buiteland te trek.
"Hierdie Suid-Afrikaners is 'n waardevolle bate vir die land. Hulle is nie-amptelike 'ambassadeurs' waar hulle ook al gaan, en beïnvloed só die mening van buitelanders oor die land. Van hulle lewer 'n beduidende bydrae tot die plaaslike ekonomie deur die terugploeg van kundigheid, die aankoop van Suid-Afrikaanse bates en produkte en met finansiële skenkings ten bate van vriende, familie en plaaslike sake wat hulle na aan die hart lê. Hulle moet nie vervreem word nie en deur hulle stemreg te beskerm en bevorder, word hulle burgerskap gerespekteer en herbevestig," het Bailey gesê.
Inplantings ná oë uitgesny is
Man skuldig bevind aan plaasmoord
Elektroniese stemme? Gevaarlike grond waarop hy wil beweeg. Oop vir korrupsie soos 'n waenhuis deur.
ek stem Trippie. Weet jy dalk presies wanneer die 2014 stemdag is?
Naaldjie, soos ek dit het, tussen April en Julie 2014, dus, nog geen vasgestelde dag of maand nie.
√ Dankie Trippie ! Hoop nou nie dis terwyl ek op die skip is op pad Southampton toe nie! Ek wil vreeslik graag stem.